**INNKOMNE FRAMLEGG TIL ÅRSMØTET I KVAM ARBEIDARPARTI**

**Uttale vedr barnehageinntak:**

Noreg treng fleire born. Då er det avgjerande at retten til barnehageplass vert reell, og at det vert gjeve statleg tilskot til å få barnehageplass når ein treng det.

**Framlegg:** Inntaksregimet når det gjeld barnehageplassar må endrast slik at born får rett til barnehageplass innan ein månad etter søknad er fremja. Kostnadene ved dette skal refunderast av staten.

**Uttale vedr rassikringsmidlar.** Behovet for rassikring er hinsides løyvingane til rassikring som vert gjevne over statsbudsjettet. Klimaendringane gjer Vestlandet og Nord-Noreg endå meir utsette for ekstremnedbør, og særleg fylkesvegane våre vert endå meir rasfarlege. Med dagens nivå på rassikringsmidlar til fylkesvegane vil det kunne ta over hundre år før ein har nokolunde rassikre fylkesvegar. Dei årlege løyvingane til rassikring må difor mangedoblast.

**Framlegg:** Dei årlege løyvingane over statsbudsjettet til rassikring av fylkesvegar bør trappast kraftig opp, slik at dei mest rasutsette vegane vert sikra innan ti år.

**Uttale vedr KVU arm til Bergen.**

**Framlegg:** Det må snarast koma ei konseptvalutgreiing av «arm til Bergen» frå E134 Haukelivegen.

**Oppdrett**: Fiskeoppdrett legg beslag på store areal i både sjø og vatn. Kommunane som legg til rette for havbruk, treng fast og føreseieleg kompensasjon for dette. Midlar frå Havbruksfondet er vel og bra, men dei er verken føreseielege eller faste nok til at kommunane kan leggja dei inn som grunnlag for drift.

Det er urimeleg at lokalsamfunna vert kompensert korkje for dårlegare lokalt yrkes- og fritidsfiske, skade på villaksstamma, forureining eller for bandlegging av store sjøareal.

**Framlegg:** Ein andel av selskapsskatten som oppdrettsselskapa betalar bør gå direkte til kommunen der oppdrettsanlegget ligg.